b'\n_START_ARTICLE_\nHastati\n_START_PARAGRAPH_\nHastati (latinsko hastatvs, mn. hastati) so bili razred pehote v vojski Rimske republike. Sprva so bili oboro\xc5\xbeeni s kopji za suvanje (hasta), po katerih so dobili ime. Haste so kmalu zamenjali z metalnimi  kopji (pilum) in me\xc4\x8di (gladius) in haste prepustili triarijem. Hastati so skupaj s triariji in princepsi vse do Marijevih reform tvorili jedro rimske vojske._NEWLINE_Na za\xc4\x8detku so v hastate nova\xc4\x8dili najrevnej\xc5\xa1e prebivalce republike, ki so si lahko privo\xc5\xa1\xc4\x8dili samo skromno voja\xc5\xa1ko opremo, na primer lahko veri\xc5\xbeno srajco. Ko jih je senat oboro\xc5\xbeil s kratkimi me\xc4\x8di, zna\xc4\x8dilnimi pravokotnimi \xc5\xa1\xc4\x8diti  in nekaj metalnimi kopji z \xc5\xbeelezno konico, se je njihova u\xc4\x8dinkovitost podvojila.  Hastati se odtlej niso pojavljali samo v prvi vrsti svoje kohorte v zna\xc4\x8dilni rimski bojni formaciji, ampak tudi kot samostojne enote kopjanikov._NEWLINE_Kasneje so med hastate vklju\xc4\x8devali tudi najmlaj\xc5\xa1e in ne samo najrevnej\xc5\xa1e vojake, \xc4\x8deprav je bila tudi ve\xc4\x8dina njih revna. Bojevali so se praviloma v prvi bojni vrsti s podporo lahko oboro\xc5\xbeenih vojakov. \xc4\x8ce je nasprotnik prodrl skozi njihovo bojno vrsto, je naletel na starej\xc5\xa1e in bolj izku\xc5\xa1ene princepse, ki so tvorili drugo vrsto bojne formacije. _NEWLINE_Hastate so ukinili z Marijevimi reformami leta 107 pr. n. \xc5\xa1t..\n_START_SECTION_\nZgodovina in razvoj\n_START_PARAGRAPH_\nZdi se, da so bili hastati ostanki tretje skupine vojakov etru\xc5\xa1\xc4\x8danskih kraljev, ki so nastali po Kamilovi reformi rimske vojske. Tretja skupina je najpogosteje stala v nekaj zadnjih vrstah zelo velike falange. Vojaki so bili opremljeni podobno kot kasneje hastati in se najpogosteje niso borili, ampak so z metanjem kopij podpirali prednje vrste. Po bitkah s Samniti in katastrofalnem  porazu proti galskemu vojskovodju Brenu, oboji so uporabljali ve\xc4\x8d manj\xc5\xa1ih voja\xc5\xa1kih enot namesto ene velike, so verjetno spoznali, kako pomembna je  gibljivost in kako neprimerna je falanga na grobem  hribovitem terenu srednje Italije.\n_START_SECTION_\nKamilski sistem\n_START_PARAGRAPH_\nVoja\xc5\xa1ki sistem, ki so ga nasledili od Etru\xc5\xa1\xc4\x8danov, so Rimljani uporabljali do 4. stoletja, \xc4\x8deprav je bila njegova u\xc4\x8dinkovitost vpra\xc5\xa1ljiva in je bil uporaben samo proti manj\xc5\xa1im lokalnim nasprotnikom. Ko so Galci leta 390 pr. n. \xc5\xa1t. napadli Etrurijo, so njeni prebivalci zaprosili za pomo\xc4\x8d Rimljane. Rimljani so jim na pomo\xc4\x8d poslali manj\xc5\xa1i kontingent vojakov, kar je izzvalo splo\xc5\xa1en galski napad na Rim. V bitki pri Aliji je bila uni\xc4\x8dena cela rimska armada. _NEWLINE_Katastrofalni poraz je takoj spodbudil reforme, ki jih je izvedel Mark Furij Kamil. V novem sistemu  so bili vojaki razporejeni v razrede, ki so temeljili na njihovem premo\xc5\xbeenjskem stanju. Hastati so bili kot tretji najrevnej\xc5\xa1i razred  ume\xc5\xa1\xc4\x8deni med rorarije, ki so bili malo revnej\xc5\xa1i, in princepse, ki so bili malo bogatej\xc5\xa1i. Oboro\xc5\xbeeni so bili z do 1,8 m dolgimi koplji \xe2\x80\x93 hastami \xe2\x80\x93 po katerih so dobili ime. Bojevali so se v formaciji, ki je bila podobna \xc5\xa1ahovnici. Obi\xc4\x8dajno so nosili velike pravokotne \xc5\xa1\xc4\x8dite in bronaste \xc4\x8delade. Na vrhu \xc4\x8delad je bila pogosto perjanica, ki je povi\xc5\xa1ala njihov videz. Njihov oklep je bil lahek, najpogosteje samo majhna kovinska  prsna plo\xc5\xa1\xc4\x8da, ki so jo imenovali \xc2\xbbza\xc5\xa1\xc4\x8ditnik srca\xc2\xab._NEWLINE_V kamilski legiji je bilo 900 hastatov, razporejenih v 15 maniplov po 60 mo\xc5\xbe. K vsakemu maniplu je bilo priklju\xc4\x8deno pribli\xc5\xbeno 20 levisov, lahkih pe\xc5\xa1akov, oboro\xc5\xbeenih s kopji. Hastati so stali v prvi bojni vrsti pred princepsi v drugi  in triariji v tretji. V bitkah z vnapej znanim boji\xc5\xa1\xc4\x8dem so pred prvo bojno vrsto stali levisi, ki so z metanjem kopij nadlegovali in izzivali nasprotnika in krili napredovanje hastatov. \xc4\x8ce hastatom ni uspelo zlomiti nasprotnika, so svoje mesto prepustili te\xc5\xbeje oboro\xc5\xbeenim princepsom. \xc4\x8ce tudi njim ni uspelo, so se umaknili za triarije, ki so odlo\xc4\x8dali o izidu bitke. Na obeh krilih  so bili oddelki konjenikov (equites), ki so branili boke in po bitki zasledovali be\xc5\xbee\xc4\x8dega nasprotnika. V zadnji vrsti so bili najmanj zanseljivi akcenzi, ki so slu\xc5\xbeili za podporo in ma\xc5\xa1enje najbolj kriti\xc4\x8dnih delov prednjih vrst.'